Worcester F 80 Distinctiones

164 Obedienciam docuit Christus

Obedienciam docuit Christus duplici exemplo ad mundum veniens, Joan. 6[:38]: *Descendi de celo non ut faciam voluntatem meam, sed voluntatem*. In mundo manens, Phil. 2[:8]: *Factus* est *obediens vsque ad mortem.*

¶ De mundo transiens, Matt. 26[:39]: *Non sicut ego volo, sed sicut tu*.

¶ Et itaque obediencia scala paradisi cuius septem sunt gradus. Quia debet homo obedire gratanter sine recalcitracione. Exemplum de Paulo qui dixit Act. 9[:6]: *Domine, quid me vis facere?* Simpliciter sine simulacione. Exemplum de Dauid, Psal. [72:23]: *Ut iumentum factus sum apud te*. Hillariter sine murmuratione. Exemplum in Simone Cereneo qui portauit [Matt. 27:32] in angaria velociter sine procrastinacione.

¶ Exemplum de Petro et Andrea qui ad vnicam vocem secuti sunt, [Matt. 4:19-20]. Vtiliter sine estimacione. Exemplum de Petro qui dixit, *Paratus sum tecum in carcerem ire*, Luc. [22:33]. Humiliter sine elacione. Exemplum de discipulis qui cum omnia fecissent dixerunt [Luc. 17:10]: *Serui invtiles sumus*. Perseueranter sine discontinuacione. Exemplum de Christo, Phil. 2[:8]: *Factus* sum *obediens vsque ad mortem*.

¶ Igitur obediencia est sicut nauis ad celum transiens. Nam quamuis homo sit in naui quiescens, motu tamen nauis proficit, Prou. 31[:14]: *Facta est quasi nauis institoris*.

¶ Eadam ratione[[1]](#footnote-1) obediens comparatur equitanti qui procedit motu alieno, Can. 1[:8]: *Equitatui meo, assimilaui te, amica mea*. Et etiam sicut clauis celum apperiens. In cuius figuram Christus dedit Simoni obedienti *claues regni celorum*, Matt. 16[:19, 17]. Et benedixit ei dicens, *Beatus es Symon Bar Jona.* Nam prius maledixerat homine inobedienti, Gen. 3[:17]: *Maledicta terra in opere tuo*.

¶ Tercio est sicut auis ad celum ascendens que duabus alis proficit, scilicet, paupertatis et castitatis, Apo. 12[:14]: *Date sunt mulieri due ale*, etc., id est, obediendo dantur paupertatis et castitatis.

¶ Item, sex mouent hominem ad obediendum quorum primum est precium rei sicut aurum preelegitur cupro, [1] Reg. 15[:22]: *Melior est obediencia quam* victima.

¶ Secundum est preceptum Dei, Deut. 26[:17]: *Dominum* pre *elegisti ut obedias*. Psal. [118:4]: *Tu mandasti mandata tua custodiri* *nimis.*

Tercium, est exemplum Christi. Nam bonus sequendus est, secundum Philosophum, in *Topi,* quod elegit bonus vir et sapiens

/fol. 271va/

hoc potissime eligendum est. Phil. 2[:8]: *Factus* est *obediens vsque ad mortem*. Rom. 15[:19]: *Per obedienciam* vnius, etc.

¶ Quartum, est incomodum oppositi sicut furtum propter patibulum, Deut. 17[:12]: *Nolens obedire imperio sacerdotis* morte *morietur*. Exemplum in primis parentibus.

¶ Quintum, est premium regni, Deut. 11[:26-27]: *Propono* tibi *hodie benedictionem* *et maledictionem, benedictionem si* obedias.

¶ Item obediencia est summa in merito. In cuius signum Christus proposuit Symonem ceteris qui interpretatur obediens. Sicut et obedienti. Exemplum Jos. 10[:14]: *Non fuit[[2]](#footnote-2) tam longa dies postea*.

¶ Secundo obediencia sit vicina Deo. In cuius figura Christus recubuit in domo Simonis, Luc. 4[:38]. Et dilexit omnes qui habitabant in Bethania que interpretur domus obediencie, Joan. 11[:18].

¶ Tercio est proxima celo in cuius figura Christus ascendit *in celum* de Bethania, Luc. 24[:50-51].

¶ Item, tria sunt que iuuant obedienciam et promouent, scilicet, humilitans flectens, Phil. 2[:8]: *Humiliauit semetipsum factus obediens.*

¶ Secundum, est assuefaccio frequens, sicut patet in equo indomito, Prou. 21[:31]: *Equus* paratus ad omne bellum.

¶ Tercium, est superior modeste precipiens. Exemplum in Deo qui vnum solum lignum prohibuit, alia concessit, Gen. 2[:9].

¶ Item, debemus obedire tribus generibus preceptorum, quia preceptis iudicis per naturam, Tob. 4[:16]: *Quod ab alio oderis*. Et Matt. 7[:12]: *Omnia quecumque uultis ut[[3]](#footnote-3) faciant vobis homines*. Secundo, preceptis iniunctis per scripturam, Exod. 20[:3-17] vbi ponuntur decem precepta. Tercio, preceptis inspiratis per graciam, Matt. 22[:14].

1. ratione ] Lambeth *corr*. oratione F 80. [↑](#footnote-ref-1)
2. fuit ] Lambeth, F 128 *corr.* fiat F 80. [↑](#footnote-ref-2)
3. ut ] Lambeth, F 128 *om*. F 80. [↑](#footnote-ref-3)